|  |  |
| --- | --- |
| IAF MD 11:2013 | *Starptautiskais akreditācijas forums* |
|  |  |
| A picture containing shape  Description automatically generated | ***IAF* obligātais dokuments** |

***IAF* OBLIGĀTAIS DOKUMENTS PAR ISO/IEC 17021 PIEMĒROŠANU INTEGRĒTU PĀRVALDĪBAS SISTĒMU AUDITIEM**

**1. izdevums**

**3. versija**

**(IAF MD 11: 2013)**

|  |  |  |
| --- | --- | --- |
| Izdots: 2013. gada 16. decembrī | Piemērošanas datums: tūlītējs | IAF MD 11:2013  1. izdevums, 3. versija |
|  | © Starptautiskais akreditācijas forums, 2013 |  |

Starptautiskais akreditācijas forums (*IAF*) izstrādā sīkus kritērijus attiecībā uz atbilstības novērtēšanas pakalpojumus sniedzošo institūciju akreditāciju, un šāda akreditācija veicina tirdzniecību un mazina pieprasījumu īstenot daudzkārtējas atbilstības novērtēšanas darbības.

Akreditācija mazina riskus uzņēmumiem un to klientiem, garantējot, ka akreditētas atbilstības novērtēšanas institūcijas (ANI) ir kompetentas veikt darbu, ko tās uzņemas savā akreditācijas sfērā. Akreditācijas iestādēm (AI), kas ir *IAF* locekles, un ANI, ko tās akreditē, ir jāpilda attiecīgie starptautiskie standarti un piemērojamie *IAF* prasību dokumenti šo standartu saskaņotai piemērošanai.

*IAF* daudzpusējo atzīšanas nolīgumu (*MLA*) parakstījušās AI regulāri novērtē iecelta speciālistu grupa, lai nodrošinātu uzticamu šo iestāžu akreditācijas programmu darbību. *IAF MLA* struktūra un joma ir precizēta dokumentā IAF PR 4 “Structure of IAF MLA and Endorsed Normative Documents” [IAF MLA struktūra un apstiprinātie normatīvie dokumenti].

*IAF MLA* ir strukturēts piecos līmeņos. 1. līmenī ir noteikti obligātie kritēriji, kas piemērojami visām AI, ISO/IEC 17011. 2. līmeņa darbības(-u) un attiecīgā(-o) 3. līmeņa normatīvā(-o) dokumenta(-u) apvienojums ir *MLA* galvenā joma, savukārt 4. līmeņa (ja atbilstīgi) un 5. līmeņa attiecīgo normatīvo dokumentu apvienojums ir *MLA* pakārtota joma.

* *MLA* galvenajā jomā ietilpst darbības, piemēram, produkta sertifikācija un saistītie obligātie dokumenti, piemēram, ISO/IEC 17065. Apliecinājumi, ko veic ANI galvenās jomas līmenī, tiek uzskatīti par vienlīdz uzticamiem.
* *MLA* pakārtotajā jomā ietilpst atbilstības novērtēšanas prasības, piemēram, ISO 9001, un, ja atbilstīgi, – shēmas īpašās prasības, piemēram, ISO TS 22003. Apliecinājumi, ko veic ANI pakārtotās jomas līmenī, tiek uzskatīti par līdzvērtīgiem.

*IAF MLA* nodrošina uzticamību, kas nepieciešama, lai tirgus atzītu atbilstības novērtēšanas rezultātus. Apliecinājumi, ko saskaņā ar *IAF MLA* ir izdevusi institūcija, kuru ir akreditējusi *IAF MLA* parakstītāja AI, var tikt atzīti visā pasaulē, tādējādi veicinot starptautisko tirdzniecību.

|  |  |
| --- | --- |
| 1. izdevums  Sagatavoja: *IAF* Tehniskā komiteja |  |
| Apstiprināja: *IAF* locekļi  Izdošanas datums: 2013. gada 16. decembris | Datums: 2012. gada 21. augusts  Datums: 2012. gada 17. decembris  Piemērošanas datums: tūlītējs |
| Kontaktpersona informācijas pieprasījumiem: Elva Nilsena [*Elva Nilsen*], *IAF* korporācijas sekretāre  Tālrunis: +1 (613) 454-8159  E-pasts: secretary@iaf.nu | |

**Ievads attiecībā uz *IAF* obligātajiem dokumentiem**

Šajā dokumentā vēlējuma un vajadzības izteiksmi lieto, lai norādītu atzītus standarta prasību izpildes līdzekļus.[[1]](#footnote-1) Atbilstības novērtēšanas institūcija (ANI) prasības var izpildīt līdzvērtīgā veidā, ar nosacījumu, ka tā to var pierādīt akreditācijas iestādei (AI). Šajā dokumentā vajadzības un īstenības izteiksmi lieto, lai norādītu noteikumus, kas, atainojot attiecīgā standarta prasības, ir obligātie noteikumi[[2]](#footnote-2).

**SATURA RĀDĪTĀJS**

[0. IEVADS 5](#_Toc120781032)

[1. DEFINĪCIJAS 5](#_Toc120781033)

[2. PIEMĒROŠANA 5](#_Toc120781034)

[3. SĀKOTNĒJAIS AUDITS UN SERTIFIKĀCIJA 7](#_Toc120781035)

[4. UZRAUDZĪBAS UN RESERTIFIKĀCIJAS DARBĪBAS 7](#_Toc120781036)

[5. APTURĒŠANA, SAMAZINĀŠANA, ATSAUKŠANA 7](#_Toc120781037)

[1. PIELIKUMS. ĪSĀKA AUDITA LAIKA NOTEIKŠANA 8](#_Toc120781038)

***IAF* OBLIGĀTAIS DOKUMENTS PAR ISO/IEC 17021 PIEMĒROŠANU INTEGRĒTU PĀRVALDĪBAS SISTĒMU AUDITIEM**

Šis ir obligātais dokuments, ko izmanto, lai sertifikācijas iestādes (*CB*), plānojot un veicot integrētu pārvaldības sistēmu (*IMS*) auditus, saskaņoti piemērotu ISO/IEC 17021.

## 0. IEVADS

0.1. Šajā dokumentā ir izklāstītas prasībasISO/IEC 17021 piemērošanai, plānojot un veicot *IMS* auditus un, ja nepieciešams, organizācijas pārvaldības sistēmas(-u) sertifikāciju, ņemot vērā divus vai vairāk auditu kritēriju/standartu kopumus. Joprojām ir piemērojami visi ISO/IEC 17021 punkti, un šis dokuments nepapildina minētajā standartā noteiktās prasības un nav prioritārāks par tām.

0.2. Šis dokuments nav piemērojams nozaru standartiem, kuru pamatā ir ISO 9001.

0.3. Jāatzīmē, ka pielikums šā dokumenta beigās ir daļa no minētajām prasībām un attiecīgi lasāms kā tāds.

## 1. DEFINĪCIJAS

Šajā dokumentā piemēro turpmāk minētās definīcijas.

1.1. **Integrētas pārvaldības sistēmas audits** – organizācijas pārvaldības sistēmas audits, ko veic, vienlaikus ņemot vērā divus vai vairāk auditu kritēriju/standartu kopumus.

1.2. **Integrēta pārvaldības sistēma** –vienota pārvaldības sistēma, ar ko pārvalda vairākus organizatoriskā snieguma aspektus, lai nodrošinātu atbilstību vairāku pārvaldības standartu prasībām konkrētā integrācijas līmenī (1.3. punkts). Pārvaldības sistēma var būt apvienota, papildinot atsevišķas pārvaldības sistēmas attiecībā uz katru audita kritēriju/standartu kopumu, vai integrēta un ar vienotu sistēmas dokumentāciju, pārvaldības sistēmas elementiem un pienākumiem.

1.3. **Integrācijas līmenis** – līmenis, līdz kādam organizācija izmanto vienotu pārvaldības sistēmu, lai pārvaldītu vairākus organizācijas snieguma aspektus nolūkā nodrošināt atbilstību vairāku pārvaldības sistēmas standartu prasībām. Integrācija ir pārvaldības sistēmas spēja integrēt dokumentāciju, atbilstošus pārvaldības sistēmas elementus un pienākumus attiecībā pret diviem vai vairāk auditu kritēriju/standartu kopumiem.

*Piezīme. Audita kritēriji ir pārvaldības sistēmas standarti, ko izmanto par pamatu atbilstības novērtēšanai un sertifikācijai (piemēram, ISO 9001, ISO 14001, ISO/IEC 20000, ISO 22000, ISO/IEC 27001 utt.).*

## 2. PIEMĒROŠANA

2.1. Sertifikācijas iestāde nodrošina turpmāk minēto.

2.1.1. Nosakot audita programmu, tiek ņemts vērā pārvaldības sistēmas(-u) integrācijas līmenis.

2.1.2. Audita plāni aptver visas jomas un darbības, kas piemērojamas katram pārvaldības sistēmas standartam/specifikācijai, uz kuru attiecas audita darbības joma, un tos izskata kompetents(-i) auditors(-i).

2.1.3. Audita grupa kopumā atbilst sertifikācijas iestādes noteiktajām kompetences prasībām attiecībā uz katru tehnisko jomu, atbilstoši katram pārvaldības sistēmas standartam/specifikācijai, uz kuru attiecas *IMS* audita darbības joma.

2.1.4. Auditu vada grupas vadītājs, kam ir kompetence vismaz vienā no audita standartiem/specifikācijām.

2.1.5. Atvēl pietiekami daudz laika, lai pilnībā un efektīvi veiktu organizācijas pārvaldības sistēmas auditu attiecībā uz pārvaldības sistēmas standartiem/specifikācijām, uz ko attiecas audita darbības joma.

2.1.5.1. Lai noteiktu audita laiku *IMS* auditam, kas aptver divus vai vairākus pārvaldības sistēmas standartus/specifikācijas, piemēram, A+B+C, sertifikācijas iestāde:

a) aprēķina audita laiku, kas nepieciešams attiecībā uz katru pārvaldības sistēmas standartu/specifikāciju atsevišķi (piemērojot visus attiecīgos faktorus, kas paredzēti attiecīgajos prasību dokumentos un/vai sistēmas noteikumos attiecībā uz katru standartu, piemēram, IAF MD 5, ISO/TS 22003, ISO/IEC 27006);

b) *IMS* audita laikam aprēķina sākumu T, saskaitot atsevišķo daļu summu (piemēram, T=A+B+C);

c) koriģē sākuma skaitli, ņemot vērā faktorus, kas ļauj pagarināt vai saīsināt (skat. 1. pielikumu) auditam nepieciešamo laiku.

Laika saīsināšanas faktori ietver tostarp, bet ne tikai:

i) to, cik lielā mērā organizācijas pārvaldības sistēma ir integrēta;

ii) organizācijas personāla spēju atbildēt uz jautājumiem par vairākiem pārvaldības sistēmu standartiem un

iii) tāda(-u) auditora(-u) pieejamību, kas ir kompetents(-i) veikt auditu saskaņā ar vairākiem pārvaldības sistēmas standartiem/specifikācijām.

Laika pagarināšanas faktori ietver tostarp, bet ne tikai:

i) *IMS* audita sarežģītību salīdzinājumā ar vienotas pārvaldības sistēmas auditiem;

d) informē klientu, ka *IMS* audita ilgums, kura pamatā ir paziņotais organizācijas pārvaldības sistēmas integrācijas līmenis, var tikt koriģēts, pamatojoties uz integrācijas līmeņa apstiprināšanu pirmā posma auditā un turpmākos auditos.

2.1.5.2. *IMS* audita laiku var pagarināt, bet, ja laiku saīsina, saīsinājums nedrīkst pārsniegt 20 % no sākuma T (2.1.5.1. punkta b) apakšpunkts).

2.1.5.3. Sākuma skaitli un laika pagarināšanas vai saīsināšanas pamatojumu dokumentē.

2.2. Izstrādājot *IMS* audita programmu un audita plānus, jāņem vērā esošie prasību dokumenti (piemēram, *IAF* obligātie dokumenti), kas attiecas uz pārvaldības sistēmu standartu/specifikāciju auditiem.

2.3. Pārbauda visas prasības, kas piemērojamas katram pārvaldības sistēmas standartam/specifikācijai, kas attiecas uz *IMS* darbības jomu.

2.4. Attiecībā uz auditētajām pārvaldības sistēmām audita ziņojumus var integrēt vai nodalīt. Katrs konstatējums, kas iekļauts integrētā ziņojumā, atbilst piemērojamajam(-iem) pārvaldības sistēmas standartam(-iem)/specifikācijai(-ām).

2.5. Sertifikācijas iestāde ņem vērā to, kā neatbilstība, kas konstatēta attiecībā uz vienu pārvaldības sistēmas standartu/specifikāciju, ietekmē atbilstību citam(-iem) pārvaldības sistēmas standartam(-iem)/specifikācijai(-ām).

## 3. SĀKOTNĒJAIS AUDITS UN SERTIFIKĀCIJA

3.1. Klienta pieteikums

Tajā sniedz informāciju, kas attiecas uz integrācijas līmeni, tostarp uz dokumentu, pārvaldības sistēmas elementu un pienākumu integrācijas līmeni (skat. 1. pielikumu).

3.2. Pirmā posma audits

Pirmā posma auditā audita grupa apstiprina *IMS* integrācijas līmeni. Ja nepieciešams, sertifikācijas iestāde pārskata un maina audita ilgumu, kura pamatā bija pieteikuma iesniegšanas posmā sniegtā informācija.

## 4. UZRAUDZĪBAS UN RESERTIFIKĀCIJAS DARBĪBAS


Sertifikācijas iestāde apstiprina, ka integrācijas līmenis visā sertifikācijas ciklā paliek nemainīgs, lai nodrošinātu, ka noteiktais audita ilgums joprojām ir spēkā.

## 5. APTURĒŠANA, SAMAZINĀŠANA, ATSAUKŠANA

Ja sertificēšana saskaņā ar vienu vai vairākiem pārvaldības sistēmas standartiem/specifikācijām tiek apturēta, samazināta vai atsaukta, sertifikācijas iestāde izpēta, kā tas ietekmē sertifikāciju saskaņā ar citiem pārvaldības sistēmas standartiem/specifikācijām.

*IAF* obligātā dokumenta par ISO/IEC 17021 piemērošanu integrētu pārvaldības sistēmu auditiem beigas.

## 1. PIELIKUMS. ĪSĀKA AUDITA LAIKA NOTEIKŠANA



1. attēls. Šajā attēlā redzams integrēta audita ilguma saīsinājums (%) un tā saistība ar turpmāk minēto.

**Vertikālā ass** – organizācijas pārvaldības sistēmas integrācijas līmenis (skat. turpmāk), kurā būtu jāņem vērā auditējamā spēja atbildēt uz jautājumiem par vairākiem aspektiem. Pārvaldības sistēma ir integrēta, ja organizācijā vairāku organizatorisko snieguma aspektu pārvaldībai izmanto vienotu pārvaldības sistēmu. To raksturo (tostarp, bet ne tikai):

1. integrētas dokumentācijas kopums, tostarp darba instrukcijas atbilstoši labam izstrādes līmenim, ja atbilstīgi;

2. pārvaldības pārskati, kuros tiek ņemta vērā vispārīgā uzņēmējdarbības stratēģija un plāns;

3. integrēta pieeja iekšējiem auditiem;

4. integrēta pieeja darbības plānam un mērķiem;

5. integrēta pieeja sistēmu procesiem;

6. integrēta pieeja uzlabošanas mehānismiem (korektīvie un preventīvie pasākumi; mērīšana un nepārtraukta uzlabošana) un

7. integrēts vadības atbalsts un pienākumi.

Sertifikācijas iestādei jānosaka integrācijas procentuālais līmenis, pamatojoties uz to, cik lielā mērā organizācijas pārvaldības sistēma atbilst iepriekš minētajiem kritērijiem,

un

**horizontālā ass –** apmērs, ko izsaka kā koeficientu, kas reizināms ar koeficientu 100, lai sasniegtu procentos izteikto apjomu, un kam kvalificējas atsevišķi audita grupas locekļi:

Diagram

Description automatically generated with low confidence

kur:

X1, 2, 3 … n ir to standartu skaits, attiecībā uz kuriem auditors ir kvalificēts saistībā ar integrētā audita darbības jomu;

Y ir pārvaldības sistēmas standartu skaits, uz ko attiecas integrētais audits;  
Z ir auditoru skaits.

Piemērs.

Integrēta audita grupa sastāv no trim auditoriem, kuri aptver trīs dažādus pārvaldības sistēmas standartus. Viens auditors ir kvalificēts attiecībā uz visiem trim standartiem; otrs auditors ir kvalificēts attiecībā uz diviem standartiem, bet trešais auditors ir kvalificēts attiecībā uz vienu standartu.

Procentu skaitlis, kas izmantojams horizontālajai asij, ir:

A picture containing diagram

Description automatically generated

Tā kā katrs auditors ir kompetents attiecībā uz vairākiem audita kritēriju/standartu kopumiem, process ir efektīvs un to ņem vērā iepriekš minētajā formulā, aprēķinot iespējamo laika saīsinājumu. Tas ietver:

1. laiku, kas ietaupīts, jo ir tikai viena atklāšanas un viena slēgšanas sanāksme;

2. laiku, kas ietaupīts, jo tiek sagatavots tikai viens integrēta audita pārskats;

3. laiku, kas ietaupīts, jo tiek optimizēta loģistika;

4. laiku, kas ietaupīts auditoru grupas sanāksmēs, un

5. laiku, kas ietaupīts, vienlaikus auditējot kopīgus elementus, piemēram, veicot dokumentu kontroli.

**Sīkāka informācija**

Sīkāku informāciju par šo dokumentu vai citiem *IAF* dokumentiem var saņemt, sazinoties ar jebkuru *IAF* locekli vai ar *IAF* sekretariātu.

*IAF* locekļu kontaktinformācija ir sniegta *IAF* tīmekļa vietnē: http://www.iaf.nu.

**Sekretariāts**

*IAF* korporācijas sekretāre

Tālrunis: +1 613 454-8159

E-pasts: secretary@iaf.nu

1. Tulkotāja piezīme. Tekstā angļu valodā šis komentārs attiecas uz konstrukcijām ar “should” [↑](#footnote-ref-1)
2. Tulkotāja piezīme. Tekstā angļu valodā šis komentārs attiecas uz konstrukcijām ar “shall” [↑](#footnote-ref-2)